**Electro team** (**ET**) je zagrebački dance sastav koji je osnovan u lipnju 1987. godine.

Prvi javni nastup imali su 1989. godine na top ljestvici Z3 televizije (eksperimentalni program tadašnje zagrebačke televizije, danas HRT-a), gdje su izveli obradu skladbe "Miami Ladies" u postavi bez kasnije popularne pjevačice Ivane Ranilović - Vanne (danas Ivana Vrdoljak).

Do danas su objavili sedam studijskih albuma i jedan su od najpopularnijih elektroničkih sastava u Hrvatskoj.

Povijest sastava
----------------

Electro team u lipnju 1987. godine osniva Adonis Čulibrk - Boytronic u Zagrebu. U to vrijeme sastavu se na Boytronicov poziv pridružio Dáreal, te započinju period demo snimki u kojemu su stvorili nekoliko hitova. Krajem 1980-ih u sastav dolazi Sky Rocker koji ipak početkom Domovinskog rata odlazi u Sjedinjene Države. Sastav je 1990. godine ostvario suradnju sa Ilanom Kabiljom, koji je bio producent na nekoliko skladbi. U to vrijeme Kabiljo je imao duet s Ivanom Ranilović pod nazivom Ilan & Ivana. Ivana Ranilović prihvaća ponudu E.T.-a i pjeva prateće vokale na skladbama, gdje se takva kombinacija rapa i ženskog vokala pokazala odličnom. Sky Rocker se u Hrvatsku vratio 1992. godine, te sudjeluje na njihovom prvom studijskom albumu *Electro Team*, kojeg objavljuju iste godine. E.T. postaje sve popularniji sastav, zauzimajući veliki dio medijskog prostora. Njihovi koncerti sve su posjećeniji, a 1990. godine prvi su hrvatski sastav koji se pojavio na MTV-u i to sa demo skladbom.

### Vanna

Zadovoljna ostvarenom suradnjom, Ivana Ranilović napušta duet i pridružuje se Electro teamu u proljeće 1991. godine, te uzima umjetničko ime Vanna. Za vrijeme rata u Hrvatskoj objavljuju singl "Molitva za mir (Prayer for Peace)". Skladba postaje velikim hitom i jednom od najpopularnijih domoljubnih pjesama. Nakon ovog velikog uspjeha slijedilo je snimanje debitantskog albuma *Electro Team*, kojeg objavljuju u ljeto 1992. godine. Album nije ispunio očekivanja sastava jer nije bio jasno definiran stil i ciljana publika. U to vrijeme rap je bio nekomercijalan i nedovoljno poznat stil glazbe na domaćem prostoru, međutim album im je omogući brojne nastupe u televizijskim emisijama, članke u časopisima, te održavanje novogodišnjeg koncerta u Domu sportova u Zagrebu, koji je bio odlično posjećen. Koncert je održan u organizaciji Radia 101, uz pratnju velikog glazbenog orkestra, a kao glazbeni gost nastupio je Dreletronic. U listopadu iste godine nastupili su kao specijalni gosti iz Hrvatske na londonskom natjecanju svjetskih D.J.-a u glasovitoj diskoteci Ministry of sound pred zahtjevnom publikom i kamerama MTV-a.

Početkom 1993. godine gostuju u Austriji, gdje su imali nekoliko uspješnih nastupa na koncertima, koje su popratile radijske i televizijske promocije. Te godine postižu i veliki uspjeh kada premijerno izvode skladbu "Tek je 12 sati". Skladba postaje njihovom velikom uspješnicom koju će nekoliko godina kasnije novinari i glazbeni kritičari proglasiti hitom desetljeća u Hrvatskoj. U to vrijeme E.T. je među rijetkima u Hrvatskoj uspješno iskoristio mogućnosti rap stila, efektno ga koristeći u svojim pop skladbama koje su bile na tragu svjetske glazbene produkcije. Skladbu je popratio i odličan spot koji je izazvao veliku pažnju javnosti kao najskuplji video uradak u zemlji do tada. Uspješnu godinu završavaju (i počinju novu), s velikim koncertom 8. siječnja 1994. godine u zagrebačkom Domu sportova.

*Second to none* njihov je drugi studijski album, kojeg objavljuju 1994. godine. Album donosi osam hit singlova, ostvaruje prodaju veću od 56.000 primjeraka, a Vanna dobiva epitet najbolje hrvatske dance pjevačice, te je njihov najuspješniji album do sada. Iste godine na prestižnoj hrvatskoj diskografskoj nagradi **Porin**, osvajaju dva Porina u kategorijama najbolja vokalna izvedba dueta ili grupe s vokalom i najbolji videospot. Sa singlom "Da ti nisam bila dovoljna" 1995. godine osvajaju Porina u kategoriji hit godine. Iste godine Vanna dobiva ulogu u Shakespearovoj tragediji "Macbeth", redatelja Jakova Sedlara, koja je premijerno prikazana na Splitskom kazališnom ljetu.

Nakon završene turneje, u proljeće 1996. godine objavljuju svoj treći studijski album pod nazivom *Anno Domini*. Snimanje materijala trajalo je šest mjeseci što je bio rekord u ono vrijeme. Album odlično prolazi kod publike i glazbenih kritičara, te se prodaje u više od 60.000 primjeraka. Singl "Ja ti priznajem" postaje njihovom velikom uspješnicom, te potvrđuje visoki status sastava na domaćoj dance-pop sceni. Uz album objavljena je i knjiga Arsena Oremovića, u kojoj se mogu pročitati tajne njihova uspjeha. Unatoč velikom uspjehu albuma 1997. godine nisu osvojili niti jednog Porina, ipak Vanna osvaja jednog u kategoriji najbolja vokalna suradnja za skladbu "Don't Let The Sun Go Down On Me", koju je izvela zajedno s Tonyem Cetinskim.

Do proljeća 1998. godine sastav održava brojne koncerte, a popularnost se proširila i van državnih granica. Sastav je postavio visoki standard u izradi video spotova za što je osvojio i dva Porina. Iste godine Vanna i DáReal napuštaju sastav i posvećuju se svojoj solo karijeri. U to vrijeme Boytronic zauzet je poslom producenta i skladatelja za druge eminentne hrvatske glazbene sastave, te zamrzava rad Electro teama na neko vrijeme.

### 2000-te

Četvrti studijski album objavljuju 2000. godine sa novom pjevačicom Andreom Čubrić, pod nazivom *Disco Neckt*. Album je sniman i miksan u studiju Carmen, a na snimanju su uz članove sastava sudjelovali još i Davor Devčić-Daga, Fedor Boić, Darija Hodnik, Jadranka Krištof, Mario Vukušić-Jimi, Igor Geržina i Gojko Tomljanović. Veliki uspjeh ostvario je singl "Da živim po svom", kojeg su izveli na festivalu Melodije hrvatskog Jadrana. Electro team tada čine Boytronic i Andrea Čubrić.

2001. godine u sastav dolazi nova pjevačica Lana Klingor s kojom u proljeće 2002. godine objavljuju peti studijski album *Vision 5*. Ovim albumom postižu veliki uspjeh koji ih vraća na vrhove top ljestvica. E.T. s Lanom vrlo brzo osvaja publiku pa tako uz stare dobivaju i mnoge nove obožavatelje. Album se odlično prodavao i dostigao je zlatnu nakladu. 2003. godine objavljuju kompilaciju pod nazivom *Decade* s najboljim hitovima u periodu od 1993. do 2003. Svi singlovi osim s albuma *Vision 5*, obrađeni su i snimljeni u novim verzijama. Album sadrži dvije nove skladbe i prodao se u srebrnoj nakladi.

2005. godine u sastav dolazi nova pjevačica Katarina Rautek s kojom u srpnju snimaju svoj šesti studijski album *Frankfurt Bombay Tokyo*. Iste godine Boytronic pokreće svoju vlastitu izdavačku kuću Boytronic Production. 2006. godine najavljuju promjenu zvuku sa singlovima "Ako te volim još", "Kasno" i "Na Božić sama" i prelaze u novu izdavačku kuću Hit Records.

2007. godine u travnju izdaju novi album kojem daju ime *Vrhunski album*, koji se po svom zvuku razlikuje od njihovog do tada prepoznatljivog stila. HrTop20 u kategoriji pop-rock izvođača, proglašava ih sastavom godine za 2006. godinu. U lipnju 2007. godine obilježili su 20 godina od svog osnutka kada su krenuli kao prvi rap i dance sastav u zemlji.

Diskografija
------------

### Studijski albumi

* *Electro Team* (1992.)
* *Second to none* (1994.)
* *Anno Domini* (1996.)
* *Disco Neckt* (2000.)
* *Vision 5* (2002.)
* *Frankfurt Bombay Tokyo* (2005.)
* *Vrhunski album* (2007.)
* *Powercore* (2010.)

### EP i kompilacije

* *Ja ti priznajem* (1995.)
* *Decade* (2003.)

Izvori
------

1. 1 2  Koraljko Pasarić, "MALA enciklopedija hrvatske pop i rock glazbe", Nema problema, Rijeka, 1994. godine, ISBN 963-6352-00-1 Uneseni ISBN nije važeći.
2. 1 2  „Vanna - službene stranice". Arhivirano iz originala na datum 2008-12-28. Pristupljeno 2011-02-22.
3. ↑  Službene stranice E.T.a Arhivirano 2009-04-09 na Wayback Machine-u - Biografija sastava
4. ↑  Dobitnici Porina 1994. godine Arhivirano 2009-03-02 na Wayback Machine-u - Službene stranice Hrvatske diskografske nagrade
5. ↑  Dobitnici Porina 1995. Arhivirano 2009-03-02 na Wayback Machine-u - Službene stranice Hrvatske diskografske nagrade
6. ↑  Posluh.hr - Disco Neckt - Electro team Arhivirano 2008-12-22 na Wayback Machine-u

| * p
* r
* u
Dobitnici Porina za hit godine |
| --- |
| 

1994. Oliver Dragojević (*Cesarica*)  **•** 
1995. E.T. (*Da ti nisam bila dovoljna*)  **•** 
1996. Dino Dvornik (*Afrika*)  **•** 
1997. Divas (*Sexy cool*)  **•** 
1998. Darko Rundek (*Apokalipso*)  **•** 
1999. Daleka obala (*Jugo*)  **•** 
2000. Gibonni (*Činim pravu stvar*)  **•** 
2001. Dino Merlin i Ivana Banfić (*Godinama*)  **•** 
2002. Jinx (*Tamo gdje je sve po mom*)  **•** 
2003. Oliver Dragojević (*Trag u beskraju*)  **•** 
2010. Tony Cetinski (*Kad žena zavoli*)  **•** 
2011. Jelena Rozga (*Bižuterija*)  **•** 
2012. Goran Bare i Majke (*Teške boje*)  **•** 
2013. Opća opasnost (*Tvoje ime čuvam*)
2014. Marko Perković (*Samo je ljubav tajna dvaju svjetova*)
2015. Vatra (*Tango*)
 |
| Porin • *Hrvatska diskografska udruga* • *Hrvatsko društvo skladatelja* • *Diskografija* |